《和伯氏寄周秀实》
宋代·王洋

相亲即嘘濡，上忘即江湖。
事理去取间，情分乃异区。
周侯瑚琏器，晚乃掷道管。
异书窥蔡叟，潜论发王符。
夜讽恒至卯，朝饭或逾哺。
置之转徒流，奈此臭味殊。
置之翰墨场，勇往无於菟。
虽乏三寸舌，自保千金躯。
山巅富蔬菜，渚牙长菰蒲。
屈曲一径宽，於焉寄其孥。
非药亦非饵，问君何欢娱。
所乐麋鹿游，缁白初不渝。
我於闻道新，齧肺方噬肤。
喜翁新经过，已辨煮瓠壶。
我有甑中尘，翁无竹里厨。
相见期一笑，良胜醉叫呼。
水花正弃容，小伐随轻凫。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。